
REFERAT DE APROBARE A PROIECTULUI DE HOTĂRÂRE
privind acordarea Titlului de Cetăţean de Onoare al Municipiului Timişoara 
domnului Andrei Ujică


1. Considerații generale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor deosebite, au făcut cunoscut numele municipiului Timişoara, în ţară şi străinătate. 

2. Obiective
Imaginea Timişoarei, Capitală Europeană a Culturii în anul 2023, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, personalități cu importantă statură civică și politică, persoane distinse prin felul ȋn care și-au onorat concetățenii. 
Menirea Titlului de „Cetăţean de Onoare al Municipiului Timişoara” este aceea de a-i pune în valoare şi de a recunoaște meritele personalităților care au contribuit semnificativ la dezvoltarea municipiului Timişoara, sporindu-i prestigiul și onoarea.

3. Cazul specific											   Născut în 1951 la Timișoara, domnul Andrei Ujică este regizorul timișorean cu cea mai semnificativă carieră internațională. Ȋn anii 1980, a avut curajul disidenței față de regimul comunist. Și-a făcut remarcate extraordinarele calități ȋn Germania după 1981. S-a consacrat ca scriitor, prin volume de eseuri, versuri și proză. 
Primul său proiect cinematografic, a cărui premieră a avut loc ȋn 1992, a avut un puternic impact, dezvelind publicului complexitățile relației dintre politică și mijloacele de informare ȋn masă, la sfârșitul erei comuniste ȋn Europa. Al doilea film al său a atras atenția unor nume mari ale cinematografiei mondiale și este considerat cel mai cunoscut film european non-ficțional al anilor 90. După ȋncheierea trilogiei sale, cu filmul “Autobiografia lui Nicolae Ceaușescu (2010), renumele său s-a consolidat, iar ȋn prezent meritele domnului Ujică sunt recunoscute prin premii și distincții obtinute ȋn ȋntreaga lume.						De mai bine de douăzeci de ani, domnul Andrei Ujică este profesor de film la Universitatea Națională din orașul frate al Timișoarei – Karlsruhe, unde conduce, ca director, Centrul pentru Arte și Tehnologie Media ZKM (Zentrum für Kunst und Medientechnologie).

Concluzii
Ţinând cont de cele enumerate mai sus, apreciem ca oportună promovarea proiectului de hotărâre privind acordarea Titlului de “Cetăţean de onoare al Municipiului Timişoara” domnului Andrei Ujică, pentru ȋntreaga sa activitate artistică, recunoscută la nivel național și internațional, şi supunem dezbaterii Consiliului Local documentaţia aferentă. 

